PIB Headquarters
কোভিড-১৯ সংক্রান্ত পিআইবি-র প্রাত্যহিক সংবাদ
নয়াদিল্লি, ২১ অক্টোবর, ২০২০
ভারতে সুস্পষ্টভাবে করোনায় আক্রান্তের হারে লাগাতার নিম্নমুখী প্রবণতা অব্যাহত রয়েছে; পরপর দু'দিন সুস্পষ্টভাবে করোনায় আক্রান্তের সংখ্যা ৭.৫ লক্ষেরও কম; ১৪টি রাজ্য / কেন্দ্রশাসিত অঞ্চলে করোনায় মৃত্যুর হার ১ শতাংশেরও কম
ভারতে পরপর দু'দিন সুস্পষ্টভাবে করোনায় আক্রান্তের সংখ্যা ৭ লক্ষ ৫০ হাজারের নিচে থাকার প্রবণতা অটুট রয়েছে। দৈনিক অধিক সংখ্যায় কোভিড রোগীদের সুস্থতার ফলে ভারতে আরোগ্য লাভের হার ক্রমশই ঊর্ধ্বমুখী। দেশে গত ২৪ ঘন্টায় ৬১,৭৭৫ জন আরোগ্য লাভ করেছেন এবং নতুন করে আক্রান্ত হয়েছেন ৫৪,০৪৪ জন। এমনকি, গত ২৪ ঘন্টায় ১০ লক্ষ ৮৩ হাজার ৬০৮টি নমুনা পরীক্ষা করা হয়েছে। জাতীয় স্তরে করোনায় মৃত্যুর হার আজ ১.৫১ শতাংশের নিচে নেমে এসেছে। দেশে এখনও পর্যন্ত করোনা থেকে আরোগ্য লাভ করেছেন ৬৭ লক্ষ ৯৫ হাজার ১০৩ জন রোগী। জাতীয় স্তরে দৈনিক ভিত্তিতে অধিক সংখ্যায় আরোগ্য লাভের হার বৃদ্ধি পাওয়ায় বর্তমানে এই হার বেড়ে হয়েছে ৮৮.৮১ শতাংশ। সদ্য আরোগ্য লাভকারীদের ৭৭ শতাংশই ১০টি রাজ্য / কেন্দ্রশাসিত অঞ্চল থেকে। দেশে গত ২৪ ঘন্টায় আরও ৭১৭ জনের মৃত্যু হয়েছে। মৃতদের মধ্যে ৮২ শতাংশই ১০টি রাজ্য / কেন্দ্রশাসিত অঞ্চল থেকে। সর্বাধিক ২১৩ জনের মৃত্যুর খবর মিলেছে মহারাষ্ট্র থেকে। কর্ণাটক থেকে মারা গেছেন ৬৬ জন।
জাতির উদ্দেশে প্রধানমন্ত্রীর বিশেষ ভাষণ
প্রধানমন্ত্রী শ্রী নরেন্দ্র মোদী জাতির উদ্দেশে ভাষণে জানিয়েছেন, দেশে কোভিড মহামারীর বিরুদ্ধে লড়াইয়ে আত্মতুষ্টির কোন জায়গা নেই। তিনি নাগরিকদের প্রতি আহ্বান জানিয়েছেন তাঁরা যেন এই লড়াইয়ে কোনরকম শৈথিল্য না দেখান। শ্রী মোদী বলেছেন, লকডাউন উঠে গেলেও করোনা ভাইরাস চলে যায়নি। দেশের সর্বত্র পরিস্থিতির উন্নতি এবং আর্থিক কাজকর্ম স্বাভাবিক ছন্দে ফিরে আসায় তিনি সন্তোষ প্রকাশ করেছেন। উৎসবের মরশুমে বাজারগুলি স্বাভাবিক ছন্দে ফিরে এসেছে বলেও প্রধানমন্ত্রী জানান। তিনি বলেন, গত ৭-৮ মাস ধরে প্রতিটি ভারতীয়ের উদ্যোগের ফলে দেশ আজ ভালো অবস্থায় রয়েছে। এই অবস্থার যাতে অবনতি না হয় সে ব্যাপারে সকলকে সতর্ক থাকার পরামর্শ দিয়েছেন তিনি।
ইংরাজিতে জাতির উদ্দেশে প্রধানমন্ত্রীর ভাষণ
পুলিশ স্মারক দিবসে কর্তব্যরত অবস্থায় শহীদ পুলিশকর্মীদের প্রতি প্রধানমন্ত্রীর শ্রদ্ধার্ঘ্য
প্রধানমন্ত্রী শ্রী নরেন্দ্র মোদী পুলিশ স্মারক দিবসে কর্তব্যরত অবস্থায় শহীদ পুলিশকর্মীদের প্রতি শ্রদ্ধা জানিয়েছেন। এক বার্তায় প্রধানমন্ত্রী বলেছেন, "দেশের সব পুলিশকর্মী এবং তাঁদের পরিবারবর্গকে পুলিশ স্মারক দিবসে কৃতজ্ঞতা জানাই। কর্তব্যরত অবস্থায় যেসব পুলিশকর্মী শহীদ হয়েছেন তাঁদের আমরা শ্রদ্ধা জানাই। তাঁদের আত্মবলিদান এবং সেবা সর্বদা স্মরণে থাকবে। আইন-শৃঙ্খলা রক্ষা করা থেকে ভয়ঙ্কর অপরাধের সমাধান করা, বিপর্যয় মোকাবিলা থেকে কোভিড-১৯ মহামারীর বিরুদ্ধে লড়াই করা, আমাদের পুলিশকর্মীরা সবকিছুতেই দ্বিধাহীনভাবে তাঁদের ভূমিকা পালন করেন। নাগরিকদের সহায়তা করার জন্য তাঁদের নিষ্ঠা ও তৎপরতায় আমরা গর্বিত।"
প্রধানমন্ত্রী শ্রী নরেন্দ্র মোদীর প্রজাতান্ত্রিক কোরিয়ার রাষ্ট্রপতি মুন জায়-ইন-এর সঙ্গে টেলিফোনে বার্তালাপ
প্রধানমন্ত্রী শ্রী নরেন্দ্র মোদী প্রজাতান্ত্রিক কোরিয়ার রাষ্ট্রপতি মুন জায়-ইন-এর সঙ্গে টেলিফোনে কথা বলেছেন। উভয় নেতাই কোভিড-১৯ মহামারীর বিরুদ্ধে লড়াইয়ে অগ্রগতি, বিশ্ব উন্নয়নে গুরুত্ব সহ জাতীয় এবং আন্তর্জাতিক বিভিন্ন বিষয় নিয়ে পর্যালোচনা করেছেন। উভয় নেতাই বিভিন্ন ক্ষেত্রে দ্বিপাক্ষিক সহযোগিতা আরও ত্বরান্বিত করে তুলতে সহমত ব্যক্ত করেছেন।
ডঃ হর্ষ বর্ধন কোভিড-১৯-এর ওষুধের জন্য সিএসআইআর-এর সহযোগিতায় ক্লিনিকাল ট্রায়াল ওয়েবসাইট 'CUReD'-এর সূচনা করেছেন
কেন্দ্রীয় বিজ্ঞান, প্রযুক্তি, স্বাস্থ্য এবং পরিবারকল্যাণ ও ভূ-বিজ্ঞান মন্ত্রী ডঃ হর্ষ বর্ধন সিএসআইআর, শিল্প সংস্থা ও অন্যান্য সরকারি বিভাগ এবং বিভিন্ন মন্ত্রকের সহযোগিতায় কোভিড-১৯ ক্লিনিকাল ট্রায়াল সম্পর্কিত বিস্তারিত তথ্য প্রদানকারী একটি ওয়েবসাইটের সূচনা করেছেন। এই ওয়েবসাইটটি ‘CUReD’ অথবা সিএসআইআর অথবা ইউজার রিপার্পাসড ড্রাগ নামে পরিচিত।
কোভিড-১৯ সংক্রমণ প্রতিরোধে রাজ্য ও কেন্দ্রশাসিত অঞ্চলগুলিতে জাতীয় আয়ুষ মিশন  কার্যকরী করে তুলতে আয়ুষ মন্ত্রকের উচ্চপর্যায়ের পর্যালোচনা বৈঠক
কোভিড-১৯-এর বিরুদ্ধে লড়াইয়ে রাজ্য ও কেন্দ্রশাসিত অঞ্চলগুলিতে জাতীয় আয়ুষ মিশন  কার্যকরী করে তুলতে আয়ুষ মন্ত্রকের সচিব শ্রী রাজশ কোটেচার পৌরোহিত্যে একটি পর্যালোচনা বৈঠক বসে। ভিডিও কনফারেন্সের মাধ্যমে আয়োজিত এই বৈঠকে আয়ুষ মন্ত্রক ছাড়াও বিভিন্ন রাজ্য ও কেন্দ্রশাসিত অঞ্চলের স্বাস্থ্য বিভাগের প্রধান সচিবরা এতে যোগ দিয়েছিলেন। শ্রী কোটেচা কোভিড-১৯ মোকাবিলায় জাতীয় আয়ুর্বেদ এবং যোগ প্রোটোকল সম্পর্কিত সাম্প্রতিক নিয়মগুলি রাজ্য / কেন্দ্রশাসিত অঞ্চলে কার্যকরী করার আহ্বান জানিয়েছেন। এর জন্য সমস্ত রাজ্য / কেন্দ্রশাসিত অঞ্চলগুলিকে এগিয়ে আসারও আহ্বান জানান তিনি। আয়ুষ মন্ত্রক কোভিড-১৯ মোকাবিলায় যে পদক্ষেপ গ্রহণ করেছে তা যথেষ্টই তাৎপর্যপূর্ণ বলে সচিব জানান।
কেন্দ্রীয় স্বরাষ্ট্র মন্ত্রী শ্রী অমিত শাহ জানিয়েছেন ভারতীয়দের সুরক্ষা ও স্বাস্থ্যকর জীবনের জন্য মোদী সরকার সর্বোচ্চ গুরুত্ব দিয়েছে
কেন্দ্রীয় স্বরাষ্ট্র মন্ত্রী শ্রী অমিত শাহ বলেছেন, ভারতীয়দের সুরক্ষা ও স্বাস্থ্যকর জীবনের জন্য মোদী সরকার সর্বোচ্চ গুরুত্ব দিয়েছে। প্রধানমন্ত্রী শ্রী নরেন্দ্র মোদীর জাতির উদ্দেশে ভাষণের পরে একাধিক ট্যুইটে শ্রী শাহ বলেন, করোনা সংক্রমণের বিরুদ্ধে নাগরিকদের রক্ষা করাই মোদী সরকারের প্রাথমিক কর্তব্য। তিনি বলেন, প্রধানমন্ত্রী নরেন্দ্র মোদীজি সাধারণ মানুষকে সুরক্ষিত থাকার জন্য যে পরামর্শ দিয়েছেন তা সকলেরই মেনে চলা উচিৎ।
২০১৯-২০ অর্থবর্ষে উৎপাদনশীলতা এবং অনুৎপাদনশীলতা ভিত্তিক বোনাসে অনুমোদন কেন্দ্রীয় মন্ত্রিসভার
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা আজ ২০১৯-২০ অর্থবর্ষে উৎপাদনশীলতা এবং অনুৎপাদনশীলতা ভিত্তিক বোনাসে অনুমোদন দিয়েছে। এর ফলে রেল, ডাক যোগাযোগ, প্রতিরক্ষা, ইপিএফও, ইএসআইসি, ইত্যাদি প্রতিষ্ঠানের প্রায় ১৬.৯৭ লক্ষ নন-গেজেটেড কর্মচারী উপকৃত হবেন। এতে সরকারের খরচ হবে ২,৭৯১ কোটি টাকা। নন-গেজেটেড কেন্দ্রীয় সরকারি কর্মীদের জন্য অ্যাড-হক বোনাস দেওয়া হবে। এতে ১৩.৭০ লক্ষ কর্মচারী উপকৃত হবেন। এক্ষেত্রে সরকারের খরচ হবে ৯৪৬ কোটি টাকা।
চলতি বছরে ২২ থেকে ২৫ ডিসেম্বর পর্যন্ত ভার্চ্যুয়াল ফর্ম্যাটে অনুষ্ঠিত হবে ষষ্ঠ ভারতীয় আন্তর্জাতিক বিজ্ঞান উৎসব
চলতি বছরের ২২ থেকে ২৫ ডিসেম্বর পর্যন্ত অনুষ্ঠিত হতে চলেছে ষষ্ঠ ভারতীয় আন্তর্জাতিক বিজ্ঞান উৎসব। কেন্দ্রীয় বিজ্ঞান, প্রযুক্তি, ভূ-বিজ্ঞান ও স্বাস্থ্য ও পরিবারকল্যাণ মন্ত্রী ডঃ হর্ষ বর্ধন একথা জানিয়েছেন। তিনি বলেন, এ বছর ভার্চ্যুয়াল মাধ্যমে এই বিজ্ঞান উৎসবের আয়োজন করা হয়েছে। পরীক্ষাগারের বাইরে বিজ্ঞানকে নিয়ে এসে সাধারণ মানুষ এবং ছাত্রছাত্রীদের মধ্যে জনপ্রিয় করে তুলতে ও বিজ্ঞানের বিষয়ে আগ্রহ বিকাশে এই উৎসব বিশেষ তাৎপর্যপূর্ণ বলে তিনি জানান। কোভিড-১৯ মোকাবিলায় ভারত কি গুরুত্বপূর্ণ ভূমিকা পালন করতে পারে সে বিষয়ে অংশগ্রহণকারীদের বিভিন্ন চিন্তাভাবনা তুলে ধরারও ডাক দেন তিনি।
বেতনভুক কর্মচারীর তালিকা : চলতি বছরের আগস্টে ইপিএফও-র আওতায় ১০.০৬ লক্ষ সুবিধাভোগী যুক্ত হয়েছেন
২০ আগস্ট ইপিএফও-র প্রকাশিত বেতনভুক কর্মচারীদের তথ্য থেকে জানা গেছে ২০২১ অর্থবর্ষের প্রথম পাঁচ মাসে ইপিএফও-র গ্রাহক সংখ্যা প্রায় ২০ লক্ষে পৌঁছেছে। কোভিড-১৯ মহামারী এবং পরবর্তী সময়ে লকডাউনে চলতি অর্থ বছরের প্রথম ত্রৈমাসিকে এই অন্তর্ভুক্তি ক্ষেত্রে বিরূপ প্রতিক্রিয়া লক্ষ্য করা গিয়েছিল। তবে, জুলাই এবং আগস্টে এই পরিসংখ্যানের যথেষ্ট উন্নতি হয়েছে।
আইআইটি খড়্গপুরের প্রযুক্তি উদ্ভাবন গ্রামীণ ভারতের জনজীবনে প্রভাব ফেলবে বলে জানিয়েছেন কেন্দ্রীয় শিক্ষামন্ত্রী
ইন্ডিয়ান কাউন্সিল অফ মেডিকেল রিসার্চ  কোভিড-১৯ শনাক্তকরণ কার্যকারিতার জন্য আইআইটি খড়্গপুরের গবেষকদের নির্মিত ডায়াগনস্টিক মেশিন 'COVIRAP' সফল বলে জানিয়েছে। ভার্চ্যুয়াল মাধ্যমে আয়োজিত এক সাংবাদিক বৈঠকে কোভিড-১৯-এর বিরুদ্ধে দেশবাসীর লড়াইয়ে এই প্রযুক্তি গ্রামীণ ভারতের জনজীবনে ব্যাপক প্রভাব ফেলবে বলে জানিয়েছেন কেন্দ্রীয় শিক্ষামন্ত্রী ডঃ রমেশ পোখরিয়াল নিশাঙ্ক। তিনি বলেন, আইআইটি খড়্গপুরের গবেষকরা চিকিৎসা-প্রযুক্তি উদ্ভাবনের মাধ্যমে আত্মনির্ভর ভারত গঠনের লক্ষ্য অর্জন করেছেন কারণ, এই প্রযুক্তিটির সাহায্যে খুব অল্প সময়ে সঠিকভাবে কোভিড-১৯-এর পরীক্ষা করা সম্ভব। ইতিমধ্যেই বিভিন্ন শিল্প সংস্থা, স্টার্ট-আপ খড়্গপুর আইআইটি-র সঙ্গে যোগাযোগ শুরু করেছে এই যন্ত্রটি বাণিজ্যিকভাবে উৎপাদনের জন্য। কেন্দ্রীয় মন্ত্রী বলেন, স্বল্প প্রশিক্ষিত গ্রামীণ যুবারাও খুব সহজেই এই যন্ত্রটি ব্যবহার করতে পারবেন।
প্রধানমন্ত্রী নরেন্দ্র মোদীর জন-আন্দোলন বাস্তবায়নের জন্য মধ্যপ্রদেশ সরকারের সঙ্গে আলোচনা ডঃ হর্ষ বর্ধনের
কেন্দ্রীয় স্বাস্থ্য ও পরিবারকল্যাণ মন্ত্রী ডঃ হর্ষ বর্ধন আজ মধ্যপ্রদেশের জেলা কালেক্টর ও অন্যান্য শীর্ষ আধিকারিদের সঙ্গে পর্যালোচনা বৈঠক করেন। তিনি বলেন, সারা ভারতবর্ষে যেখানে করোনায় আরোগ্যের হার প্রায় ৮৯ শতাংশ, সেখানে মধ্যপ্রদেশে সুস্থতার হার ৯০.৫৫ শতাংশ। এক্ষেত্রে রাজ্য সরকারের কার্যকরী ভূমিকার উচ্ছ্বসিত প্রশংসাও করেন তিনি। মন্ত্রী বলেন, মধ্যপ্রদেশে মৃত্যু হার ১.৭৩ শতাংশ। কোভিড-১৯ সংক্রমণ রোধে সকলকে একজোট হয়ে এগিয়ে আসার আহ্বান জানান তিনি।
পিআইবি-র আঞ্চলিক কার্যালয় থেকে প্রাপ্ত তথ্য
. মহারাষ্ট্র : মুম্বাইয়ে নতুন করে ১,২৩৩ জন করোনায় আক্রান্ত হয়েছেন। রাজ্যে একদিনে করোনায় আক্রান্ত হয়েছেন প্রায় ১০ হাজার মানুষ। এই নিয়ে রাজ্যে আক্রান্তের সংখ্যা বেড়ে হয়েছে ১ লক্ষ ৭৪ হাজার।
. রাজস্থান : মঙ্গলবার ২,৫২২ জন করোনা থেকে আরোগ্য লাভ করেছেন। নতুন করে আক্রান্ত হয়েছেন ১,৮৯৭ জন। রাজ্যে আরোগ্যের হার ৮৭.৫ শতাংশ।
. মধ্যপ্রদেশ : মঙ্গলবার নতুন করে আক্রান্ত হয়েছেন ১ হাজার জন। এনিয়ে আক্রান্তের সংখ্যা দাঁড়িয়েছে ১ লক্ষ ৬২ হাজার ১৭৮।
. ছত্তিশগড় : নতুন করে আক্রান্ত হয়েছেন ২,৫০৭ জন। মৃত্যু হয়েছে আরও ৫০ জনের। এই নিয়ে রাজ্যে আক্রান্তের সংখ্যা বেড়ে হয়েছে ১ লক্ষ ৬৫ হাজার ২৭৯ এবং মৃতের সংখ্যা দাঁড়িয়েছে ১,৫৮৪।
. অরুণাচল প্রদেশ : আরও একজনের মৃত্যু হয়েছে কোভিড-১৯-এর জেরে। এই নিয়ে সেখানে মৃতের সংখ্যা বেড়ে হয়েছে ৩১। একদিনে সুস্থ হয়ে উঠেছেন ২৫৫ জন। নতুন করে আক্রান্ত হয়েছেন ১৩৫ জন। আরোগ্যের হার ৮০.০৯ শতাংশ।
. অসম : গত ২৪ ঘন্টায় ৬৬৬ জন নতুন করে করোনায় আক্রান্ত হয়েছেন।
. মেঘালয় : আজ সেখানে ১০৫ জন করোনা থেকে আরোগ্য লাভ করেছেন। সক্রিয় রোগীর সংখ্যা ২,০২০-তে পৌঁছেছে। এর মধ্যে ৯৮ জন বিএসএফ ও সশস্ত্র বাহিনীর কর্মী রয়েছেন।
. মিজোরাম : গতকাল নতুন করে করোনায় আক্রান্ত হয়েছেন ৩০ জন। এই নিয়ে মোট আক্রান্তের সংখ্যা দাঁড়িয়েছে ২,৩১০।
. কেরল : কোভিড-১৯ নির্দেশিকা কার্যকর করার জন্য স্থানীয় প্রশাসনের ওপর বিশেষ জোর দেওয়া হয়েছে। বেসরকারি ক্ষেত্রের পরীক্ষাগারগুলিতে কোভিড-১৯ সংক্রান্ত পরীক্ষার জন্য রাজ্য সরকার নির্দেশিকাও জারি করেছে।
. তামিলনাড়ু : উৎসবের মরশুমে তামিলনাড়ু সরকার রাত ১০টা পর্যন্ত সমস্ত দোকান খুলে রাখার অনুমতি দিয়েছে। মালিকদের আর্জি মেনে রাজ্যের মুখ্যমন্ত্রী প্রাণাস্বামী সিনেমা হলগুলি খোলার অনুমতি দিয়েছেন।
. কর্ণাটক : রাজ্যের হাইকোর্ট মাস্ক ব্যবহারের পর তা বিনষ্ট করার জন্য সুস্পষ্ট নিয়ম জারি করতে রাজ্য সরকারকে নির্দেশ দিয়েছে। গত সাতদিনে বেঙ্গালুরুতে কোভিড হাসপাতালে রোগী ভর্তি প্রায় ৪০ শতাংশের নিচে নেমে এসেছে।
. অন্ধ্রপ্রদেশ : করোনা সংক্রমণ প্রতিরোধে আগামী ৩১ অক্টোবর পর্যন্ত সচেতনতামূলক কর্মসূচি চালিয়ে যাওয়ার সিদ্ধান্ত নিয়েছে রাজ্য সরকার। সাধারণ মানুষকে সচেতন করে তুলতে লাগাতার প্রয়াস চালানো হচ্ছে।
. তেলেঙ্গানা : গত ২৪ ঘন্টায় ১,৫৭৯ জন নতুন করে করোনায় আক্রান্ত হয়েছেন। সুস্থ হয়ে উঠেছেন ১,৮১১ জন। মৃত্যু হয়েছে পাঁচজনের। রাজ্য সরকার এই নিয়ে তৃতীয়বার ২৫ অক্টোবর, দশহরা পর্যন্ত বিভিন্ন বিশ্ববিদ্যালয়ের স্নাতক ও স্নাতকোত্তর পরীক্ষা স্থগিত রাখার সিদ্ধান্ত নিয়েছে। ভারত সরকারের পাঁচ সদস্যের আন্তঃমন্ত্রক কেন্দ্রীয় দল তেলেঙ্গানায় বন্যা এবং বৃষ্টির জেরে ক্ষতিগ্রস্ত এলাকাগুলি পর্যালোচনা করবে। ২২ অক্টোবর থেকে দু’দিনের সফরে সেখানে যাচ্ছে এই কেন্দ্রীয় দলটি।
CG/SS/DM
(Visitor Counter : 124